Bak uroe-uroe nyang teuka bukét, teumpat Baét TUHAN, teuma teudong cot dan manyang meulambong leubeh nibak gunong-gunong dan bukét-bukét. Meubagoe bansa meurön-rön jijak keunan.
2 awaknyan bandum jipeugah, "Jak geutanyoe ta ék u bukét TUHAN ubak Baét Allah Israel! Gobnyan geupeurunoe geutanyoe peue nyang harôh tanyoe peubuet. Geutanyoe ta seutôt rot Gobnyan sabab ajaran TUHAN teuka nibak Yerusalem; di Sion Gobnyan geumariet ubak umat Geuh."
3 TUHAN geupeuputôh peukara lamkawan bansa-bansa, lamkawan nanggroe-nanggroe nyang teuga, nyang jiôh meunan cit nyang rab. Awaknyan geuba bak teumpeuen peudeueng-peudeueng jih keudroe mangat jeuet keu mata langai dan kapak-kapak awaknyan beujeuet keu sikin meugunteng. Bansa-bansa ka hana le jeuet keu bansa peunyeurang, hana cit meusiab-siab keu jijak muprang.
4 Tieb-tieb ureuëng udeb aman dan seujahteura di teungoh lampôh anggô dan lampôh ara; hana ureuëng nyang peutakot-takot gobnyan, nyan kheueh janji TUHAN Nyang Mahakuasa.
5 Tieb-tieb bansa di ateueh bumoe jiseumah dan taát ubak dewa jih keudroe. Teuma geutanyoe taát ubak TUHAN Allah geutanyoe dan taseumah Gobnyan siumu masa.
6 TUHAN meufeureuman, "Teuma teuka watée jih Ulôn Lôn peusapat bubena ureuëng nyang Ulôn huköm, awaknyan nyang meudeurita bak teumpat nyang teuböih.
7 Awaknyan ka lapée dan jiôh di gampông droe. Teuma, nibak ureuëng-ureuëng nyang na mantong teutinggai nyan Ulôn Lôn peuphon saboh keuturonan nyang barô. Awaknyan jeuet keubansa nyang rayeuk dan teuga. Ulôn Lôn peurintah awaknyan di Bukét Sion keu siumu masa."
8 Dan gata Yerusalem, teumpat Po teu Allah geujaga umat Gobnyan lagée ureuëng meurabe jijaga kawan bubiri jih, gata jeuet lom sibagoe ma banda keurajeuen gata lagée yoh awai phon.
9 Pakon gata tamo ba-e teuga-teuga? Pakon gata meudeurita lagée ureuëng inong nyang keuneuk peulahé aneuëk? Peu kheueh sabab gata hana meuraja, dan peunaseuhat-peunaseuhat gata ka habéh maté?
10 He peunduduek Yerusalem, teubôt-bôt kheueh dan apoh apah kheueh lagée ureuëng inong keuneuk peulahé aneuëk! Sabab, bak saát nyoe gata harôh tatinggai banda dan gata tinggai di padang. Gata harôh tajak u Babel, teuma disinan TUHAN geupeulheueh gata nibak musoh-musoh gata.
11 Jai lumpah na bansa ka meugumpôi keuneuk jak seurang gata, he Yerusalem! Awaknyan jipeugah, "Yerusalem harôh teupeuhanco! Kamoe ngieng banda nyan ka jeuet keu bangke!"
12 Teuma bansa-bansa nyan hana jiteupeue peue nyang teungoh geureuncana lé TUHAN. Awaknyan hana jisadar bahwa awaknyan teungoh jipeusapat keu teuhuköm, saban lagée gandom nyang teugumpôi keu teujak lo.
13 TUHAN meufeureuman, "He peunduduek Yerusalem, tajak kheueh dan tagilo-gilo kheueh bubena musoh-musoh gata! Ulôn Lôn peujeuet gata leubeh teuga lagée leumô nyang meulungkée beuso dan meugukée teumaga. Gata tapeuhanco bansa nyang le, dan keukayaan nyang awaknyan teumé nibak hase teureupah teuma gata peuseumah ubak Ulôn, TUHAN seumeusta álam."
14 He peunduduek Yerusalem, talakée kheueh deungon meuharab that mangat TUHAN geutulông gata! Geutanyoe teungoh jikeupông! Musoh teungoh jiprang bubena peumimpén Israel!
Wordproject® is a registered name of the International Biblical Association, a non-profit organization registered in Macau, China.